b'\n_START_ARTICLE_\nEsko Miettinen (arkkitehti)\n_START_PARAGRAPH_\nEsko Miettinen (s. 1940) on suomalainen arkkitehti, graafinen suunnittelija ja tietokirjailija, joka tunnetaan rakennus- ja kaupunkisuunnitteluty\xc3\xb6ns\xc3\xa4 lis\xc3\xa4ksi opastej\xc3\xa4rjestelmien ja graafisen identiteetin kehitt\xc3\xa4misest\xc3\xa4 muun muassa Helsingin kaupungin liikennelaitokselle._NEWLINE_Miettinen opiskeli Teknillisess\xc3\xa4 korkeakoulussa. H\xc3\xa4n kiinnostui graafisesta suunnittelusta vietetty\xc3\xa4\xc3\xa4n ensimm\xc3\xa4isen opiskeluvuotensa j\xc3\xa4lkeisen kes\xc3\xa4n Sveitsin Z\xc3\xbcrichiss\xc3\xa4, jossa h\xc3\xa4n n\xc3\xa4ki paljon sveitsil\xc3\xa4isen tyylin k\xc3\xa4ytt\xc3\xb6grafiikkaa. 1960-luvulla Miettinen toimi arkkitehti Ola Laihon kanssa perustamassaan G4-suunnittelutoimistossa, jossa h\xc3\xa4nen suurin projektinsa oli jo vuonna 1968 \xe2\x80\x93 14 vuotta ennen metroliikenteen alkamista \xe2\x80\x93 aloitettu Helsingin metron opastej\xc3\xa4rjestelm\xc3\xa4hanke. Sen ohella Miettinen suunnitteli HKL:n nuolikuvioisen liikemerkin (1974) ja laati HKL:n yrityskuvak\xc3\xa4sikirjan eli opastej\xc3\xa4rjestelm\xc3\xa4n ja muun viestinn\xc3\xa4n graafisen ohjeistuksen (1986) ajoneuvo-ja pys\xc3\xa4kkikilpineen._NEWLINE_Esko Miettisen 75-vuotisp\xc3\xa4iv\xc3\xa4n kunniaksi h\xc3\xa4nen t\xc3\xb6ist\xc3\xa4\xc3\xa4n pidettiin syyskuussa 2015 n\xc3\xa4yttely Helsingin Galleria Mondossa. N\xc3\xa4yttelyss\xc3\xa4 oli esill\xc3\xa4 muun muassa HKL:n yrityskuvapaketti, kaupunkisuunnitteluprojekteja taustoineen, yksityistaloja eri maista sek\xc3\xa4 korjausrakentamista Suomesta, Saksasta ja Ven\xc3\xa4j\xc3\xa4lt\xc3\xa4._NEWLINE_Miettinen my\xc3\xb6s laati valmiiksi Espoon Matinkyl\xc3\xa4n asemakaavan Simo J\xc3\xa4rvisen aiemman ty\xc3\xb6n pohjalta.'